**Porți albastre**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Încă mai bat la porți albastre,

în spate, plânge cineva,

un lacăt tremură și tace

privind adânc în urma mea

unde se-ntind ca niște brațe

năluci cu chipul de bazalt,

o nemiloasă adunare

cu râs spasmodic, crud și spart.

Și peste umeri răni se-arată:

flămândă, viața m-a mușcat,

un râu de sânge se revarsă,

blesteme se aud din iad

când trece timpul dinainte

cu pasul rar și hotărât,

privirea lui, mii de cuțite

înfige-n carnea mea, pe rând.

Dar dintr-odat', o rază dulce

alină trupul meu lovit,

un lacăt tremură și plânge

când porți albastre se deschid.

adina v.

28.05.2020